Γνωμοδότηση της Επιτροπής των Περιφερειών για:

- την "Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με τα εναλλακτικά καύσιμα για τις οδικές μεταφορές και με δέσμη μέτρων για την προώθηση της χρήσης των βιοκαυσίμων",

- την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης βιοκαυσίμων για τις μεταφορές", και

- την "Πρόταση οδηγίας του Συμβουλίου για την τροποποίηση της οδηγίας 92/81/ΕΟΚ όσον αφορά τη δυνατότητα εφαρμογής μειωμένου συντελεστή ειδικού φόρου κατανάλωσης σε ορισμένα πετρελαιοειδή που περιέχουν βιοκαύσιμα και στα βιοκαύσιμα"

(2002/C 278/09)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με τα εναλλακτικά καύσιμα για τις οδικές μεταφορές και με δέσμη μέτρων για την προώθηση της χρήσης των βιοκαυσίμων, την Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης βιοκαυσίμων για τις μεταφορές, την Πρόταση οδηγίας του Συμβουλίου για την τροποποίηση της οδηγίας 92/81/ΕΟΚ όσον αφορά τη δυνατότητα εφαρμογής μειωμένου συντελεστή ειδικού φόρου κατανάλωσης σε ορισμένα πετρελαιοειδή που περιέχουν βιοκαύσιμα και στα βιοκαύσιμα (COM(2001) 547 τελικό - COD 2001/0265)·

έχοντας υπόψη την απόφαση του Συμβουλίου από τις 18 Ιανουαρίου 2002 βάσει του άρθρου 175, παράγραφος πρώτη, της ΣΕΚ περί διαβουλεύσεως με την ΕΤΠ για το ανωτέρω θέμα·

έχοντας υπόψη την απόφαση του Προεδρείου της, από 6ης Φεβρουαρίου 2002, με την οποία ανάθεσε στην επιτροπή "Βιώσιμη Ανάπτυξη" την προετοιμασία της σχετικής γνωμοδότησης·

έχοντας υπόψη το σχέδιο γνωμοδότησης που υιοθέτησε η επιτροπή "Βιώσιμη Ανάπτυξη" στις 25 Μαρτίου 2002 (CdR 34/2002 rev. - εισηγητής: κ. Bocklet (Υπουργός για Ομοσπονδιακές και Ευρωπαϊκές Υποθέσεις στην κρατική Καγκελαρία του Ελεύθερου Κράτους της Βαυαρίας D/ΕΛΚ)·

υιοθέτησε, κατά την 44η σύνοδο ολομέλειας της 15ης και 16ης Μαΐου 2002 (συνεδρίαση της 15ης Μαΐου 2002), την ακόλουθη γνωμοδότηση.

Η Επιτροπή των Περιφερειών

1. Χαιρετίζει τις προσπάθειες της Επιτροπής περί ενισχύσεως της χρήσης βιοκαυσίμων μέσω των κοινοτικών οδηγιών.

Θεωρεί ότι η ανακοίνωση και οι προτάσεις οδηγίας για την προώθηση της χρήσης ανανεώσιμων πηγών ενέργειας βαίνει προς τη σωστή κατεύθυνση όσον αφορά την εφαρμογή του πρωτοκόλλου του Κυότο, ιδιαίτερα δε λόγω της σημαντικής και ολοένα αυξανόμενης χρήσης καυσίμων στις μεταφορές. Η ανακοίνωση και η πρόταση οδηγίας είναι σημαντικές τόσο από πλευράς επαρκούς εφοδιασμού της Κοινότητας σε ενέργεια όσο και από πλευράς γεωργικής πολιτικής γεωργίας και πολιτικής απασχόλησης.

Παρατηρεί σχετικά με το άρθρο 2 της οδηγίας για την ενίσχυση της χρήσης βιοκαυσίμων, ότι τα καθαρά φυτικά έλαια θα σπρέπει να συμπεριληφθούν στο παράρτημα Α ως βιοκαύσιμα, διότι έχουν σημειωθεί ελπιδοφόρες εξελίξεις σχετικά με τη χρήση φυτικών ελαίων σε καθαρή μορφή ή αναμιγμένα με ντίζελ ως καύσιμα. Οι ποσότητες που χρησιμοποιούνται με τη μορφή αυτή θα πρέπει να συνυπολογίζονται στα μερίδια των βιοκαυσίμων.

2. Επισημαίνει ωστόσο ότι πρέπει να τροποποιηθεί η πρόταση οδηγίας "Προώθηση της χρήσης βιοκαυσίμων στις μεταφορές" 2001/0265 (COD) ιδιαίτερα δε το άρθρο 3 παράγραφος πρώτη, ούτως ώστε τα κράτη μέλη να διατηρήσουν το δικαίωμα να αποφασίζουν, στο πλαίσιο των εθνικών προγραμμάτων, για τη μείωση των εκπομπών αερίων που προκαλούν το φαινόμενο του θερμοκηπίου, τα μέσα, τις προτεραιότητες και τα προβλεπόμενα χρονοδιαγράμματα όσον αφορά την αύξηση του ποσοστού χρήσης των ανανεώσιμων πηγών ενέργειας. Από πλευράς κόστους/αποτελέσματος δεν δικαιολογείται να επιβάλει η ΕΕ σε κάθε κράτος μέλος την επίτευξη του ίδιου ποσοστού, 2 %, πριν το τέλος του 2005, στην εθνική αγορά βενζίνης και πετρελαίου.

3. Παρατηρεί επί του άρθρου 3 του σχεδίου οδηγίας για την ενίσχυση της χρήσης βιοκαυσίμων, ότι τα προβλεπόμενα κατώτερα μερίδια αγοράς τότε μόνο θα επιτευχθούν όταν τα βιοκαύσιμα απαλλαγούν από τον φόρο για τα πετρελαιοειδή. Τότε μόνο υφίσταται τόσο για τη γεωργία όσο και για την μεταποιητική βιομηχανία η αναγκαία ασφάλεια από πλευράς προγραμματισμού ώστε να αναλάβουν τις αναγκαίες επενδύσεις για την παραγωγή και διάθεση στην αγορά βιοκαυσίμων.

4. Παρατηρεί στο άρθρο 8γ2 της πρότασης οδηγίας περί τροποποιήσεως της οδηγίας 92/81/ΕΟΚ ότι για καθαρά βιοκαύσιμα και μίγματα, που περιέχουν περισσότερα από 50 %, θα έπρεπε να παρέχεται μια μείωση του φόρου ανώτερη του 50 %.

5. Διαπιστώνει για το άρθρο 8β και το άρθρο 8γ3 της ανωτέρω οδηγίας ότι η μείωση του φόρου για καθαρά βιοκαύσιμα και μίγματα θα έπρεπε να παραταθεί πέραν της 31ης Δεκεμβρίου 2003 και της 31ης Δεκεμβρίου 2010 και να εφαρμόζεται χωρίς να υποβάλλεται αίτηση, εφόσον δεν έχει επιτευχθεί η ποσότητα του μεριδίου που αναφέρει το παράρτημα Β της οδηγίας για την ενίσχυση της χρήσης βιοκαυσίμων ή μπορεί να επιτευχθεί ή να διατηρηθεί μόνο μέσω των κινήτρων αυτών.

6. Διαπιστώνει επί του άρθρου 8β της ανωτέρω οδηγίας, ότι βιοκαύσιμα που προκύπτουν μέσω χημικής επεξεργασίας π.χ. κραμβομεθυλεστέρας ή αιθυλο-τριτογενής-βουτυλαιθέρας επιβάλλεται να περιληφθούν στο πεδίο εφαρμογής της οδηγίας.

7. Παρατηρεί επί του άρθρου 8δ της οδηγίας ότι η ευρεία ευνοϊκή φορολογική μεταχείριση για τη δημόσια μεταφορά προσώπων, περιλαμβανομένων των αγοραίων και των υπό την ευθύνη των δημοσίων αρχών χρησιμοποιούμενων οχημάτων επιβάλλεται να επεκταθεί στους ακόλουθους περαιτέρω περιβαλλοντολογικά ευαίσθητους τομείς: εσωτερική ναυσιπλοΐα, σκάφη με κινητήρα, οχήματα και υδατοφράγματα και αμμορυχεία και σε ολόκληρη τη γεωργία και δασοκομία· επίσης στις δραστηριότητες που προηγούνται και έπονται των δύο τελευταίων και σε εκείνες που έχουν σχέση με την εκμετάλλευση των ορεινών περιοχών, όπως τα μηχανήματα διευθέτησης των χιονοδρομικών διαδρόμων και των καταφυγίων (οχήματα, παροχή ηλεκτρισμού και θερμότητας, εναέριοι σιδηρόδρομοι και λοιπά).

Βρυξέλλες, 15 Μαΐου 2002.

Ο Πρόεδρος

της Επιτροπής των Περιφερειών

Albert Bore